Ca orice vedetă ce se respectă, Jackie Chan a venit în România cu avionul său privat.

Vizita celebrului maestru al artelor marţiale în România nu este întâmpltoare. La propunerea Administraţiei de presă şi cinematografie din China şi a Casei Româno-Chineze, Jackie Chan va fi ambasador onorific cultural al relaţiilor româno-chineze. Spune că a acceptat cu drag propunerea, mai ales că ceea ce ştie despre ţara noastră are legătură cu sportul.

„Sunt pentru prima dată în România. Cunosc ţara prin prisma sportivilor români. Gimnastică, fotbal şi tenis”, a spus Jackie Chan.

Şi pentru a intra în atmosferă, actorul a purtat o ie românească pe care o va promova şi în alte ţări, ca semn al identităţii noastre naţionale. Alături de Jackie Chan, la evenimentul de deschidere a Zilelor Filmului Chinezesc a fost prezentă şi celebra actriţa Ziyi Zhang, cunoscută din filmul "Memoriile unei Gheişe". Şi ea purtat, cu mare plăcere, o ie.

Jackie Chan este, după Bruce Lee, cel mai cunoscut şi iubit actor care a introdus artele marţiale în cinematografie.